બે વર્ષ પછી તેઓ નોકરીમાંથી નિવૃત્ત થયા અને માંદા પડ્યા. હું સિદ્ધપુર દોડી ગયો. તેમને મારી સાથે કાયમ રહેવા આવવાની વિનંતી કરી. અમદાવાદમાં કોઈ સારા ડૉક્ટરને બતાવીને પેટના દુઃખાવાની દવા કરાવવાની પણ ગણતરી હતી. હું ભારતીનિવાસ સોસાયટીમાં રહેતો હતો. એ અરસામાં પ્રો. રા. વિ. પાઠકે હીરાબહેન સાથે લગ્ન કરેલાં. તેને પરિણામે તેમના કુટુંબમાં કલેશ થયેલો, તેના ઉકેલરૂપે હું તેમના મકાનમાં રહેવા ગયો અને તેમના ભાઈ મારા નિવાસમાં રહેવા ગયા. હું એ જ સોસાયટીમાં નં. 16માં રહેતો હતો. પાઠકસાહેબનો બંગલા નં. 9 હતો. 1946નો જાન્યુઆરી માસ.